ตลาดติดใจข้อมูล‘ตงฮั้ว’จี้เลิกออกวอร์แรนต์รอบ2
ตลาดหลักทรัพย์ติดใจให้ &#8220;ตงฮั้ว&#8221; ชี้แจงรอบ 2 ยกเลิกออก TH&#8211;W2 กะทันหันก่อน XW เพียงครึ่งวัน
3 เม.ย. 2556

ตลาดหลักทรัพย์ติดใจให้ “ตงฮั้ว” ชี้แจงรอบ 2 ยกเลิกออก TH–W2 กะทันหันก่อน XW เพียงครึ่งวัน
ตลาดหลักทรัพย์สั่งให้บริษัท ตงฮั้ว คอมมูนิเคชั่น (TH) ชี้แจงข้อมูลเป็นครั้งที่ 2 กรณีคณะกรรมการบริษัท (บอร์ด) ยกเลิกการออกใบสำคัญแสดงสิทธิซื้อหุ้นสามัญให้ผู้ถือหุ้นเดิม ครั้งที่ 2 (TH–W2) ก่อนวันขึ้นเครื่องหมาย XW เพียงครึ่งวัน
ทั้งนี้ TH ชี้แจงข้อมูลครั้งที่ 1 ว่า หลังจากบอร์ดให้ออก TH–W2 บริษัทได้หารือกับที่ปรึกษากฎหมาย และพบว่าการออก TH–W2 ไม่เป็นไปตามเกณฑ์การออกหลักทรัพย์ 
คำชี้แจงครั้งแรกตลาดหลักทรัพย์เห็นว่าข้อมูลที่ชี้แจงไม่ครบถ้วน จึงให้ชี้แจงเพิ่มเติม ภายในวันที่ 5 เม.ย.นี้ 
ประการแรก เหตุใดคณะกรรมการบริษัทจึงมีมติออก THW2 โดยไม่พิจารณาถึงความถูกต้องครบถ้วนของจำนวนการออก THW2 ให้เป็นไปตามกฎเกณฑ์การออกหลักทรัพย์ดังกล่าวก่อนมีมติอนุมัติ
เรื่องดังกล่าวซึ่งเป็นเรื่องสำคัญ แต่บริษัทกลับมีการหารือกับที่ปรึกษากฎหมายในภายหลัง
ประการที่สอง วันที่บริษัทรู้ว่าจะออกและจัดสรร THW2 ไม่เป็นไปตามกฎเกณฑ์การออกหลักทรัพย์ และเหตุใดบริษัทจึงไม่เร่งดำเนินการหรือแก้ไขปัญหาดังกล่าวโดยเร็ว แต่ได้แจ้งยกเลิกการออก THW2 ก่อนการขึ้นเครื่องหมาย XW วันแรกเพียงครึ่งวันเท่านั้น
ประการที่สาม แนวทางและมาตรการของคณะกรรมการบริษัทที่จะทำให้ผู้ถือหุ้นและผู้ลงทุนเกิดความมั่นใจว่าจะไม่เกิดปัญหาดังกล่าวขึ้นอีกในอนาคต
นอกจากนี้ ตลาดหลักทรัพย์ยังขอให้ผู้ถือหุ้นเข้าร่วมประชุมสามัญผู้ถือหุ้นในวันที่ 26 เม.ย.นี้ เพื่อสอบถามข้อมูลจากคณะกรรมการบริษัทและผู้บริหารของบริษัท และขอให้บอร์ดตลอดจนผู้บริหาร รวมทั้งผู้เกี่ยวข้อง ผู้ให้คำปรึกษา ใช้ความระมัดระวังและรอบคอบในการเสนอแนะหรือการตัดสินใจมีมติในเรื่องสำคัญอันอาจมีผลกระทบต่อสิทธิประโยชน์และราคาซื้อหรือขายหลักทรัพย์ของบริษัท รวมทั้งการตัดสินใจลงทุนของผู้ลงทุนของบริษัท 
ทั้งนี้ การดำเนินการใดๆ ของบริษัทที่ขาดความระมัดระวังและรอบคอบแล้วนั้น อาจจะส่งผลกระทบต่อผู้ถือหุ้นและผู้ลงทุนของบริษัทอย่างมีสาระสำคัญ